Compania Națională de Administrare a Infrastructurii Rutiere (CNAIR) a anunțat că marți s-a deschis circulația pe A2, între km 12 și km 17, calea 1 (București – Constanța). De asemenea, s-au deschis circulației și nodurile rutiere de la Centura București (km12) și de la Cernica.

Potrivit CNAIR, lucrările executate pe acest tronson aveau ca termen de finalizare data de 30 aprilie.

Lucrările executate constau în frezarea dalelor de beton, consolidarea fisurilor active, repararea rosturilor și a dalelor degradate, așternerea a două straturi asfaltice armate cu geocompozit, precum și aplicarea marcajelor rutiere pentru asigurarea circulației în condiții de siguranță.

Lucrările de pe sectorul București – Fundulea al A2, București – Constanța, sunt împărțite în două loturi:

Lotul 1 km (12+000 - km 24+000) Calea 1 și 2, are o lungime de 12 km, și este executat de S.C. PORR CONSTRUCT S.R.L. la o valoare a lucrărilor de 41.7 mil lei, fără TVA.

Lotul 2 km (24+000 - km 36+000) Calea 1 și 2, tot în lungime de 12 km, și este executat de S.C. SAGA BUSINESS CONSTRUCT S.R.L, la o valoare a lucrărilor de 44.9 mil lei, fără TVA.

Editor web. V.M.